Diari Oficial de la Generalitat Valenciana


Sumari del DOGV 9668, del 24-08-2023 (2023/8882)

RESOLUCIÓ de 7 de juny de 2023, del director general de Qualitat i Educació Ambiental, per la qual es formula l'informe d'impacte ambiental del projecte de planta trituradora de residus petris, en les parcel·les 138 i 139 del polígon 3, i parcel·les 1, 2 i 6 del polígon 4, camí de Cova Catalina, del terme municipal d'Algueña. Expedient: (1863855) 012/2018/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9668

Data del DOGV
:   24-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8882


Data del document
:   07-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 7 de juny de 2023, del director general de Qualitat i Educació Ambiental, per la qual es formula l'informe d'impacte ambiental del projecte de planta trituradora de residus petris, en les parcel·les 138 i 139 del polígon 3, i parcel·les 1, 2 i 6 del polígon 4, camí de Cova Catalina, del terme municipal d'Algueña. Expedient: (1863855) 012/2018/AIA. [2023/8882]  
  
«Informe d'impacte ambiental  
Expedient: (1863855) 012/2018/AIA.  
Títol: Planta trituradora de residus petris.  
Promotor: Aridur Hormigones, SL.  
Òrgan substantiu: Ajuntament d'Algueña.  
Ref. òrgan substantiu: 6/2017.  
Localització: parcel·les 138 i 139 del polígon 3 i parcel·les 1, 2 i 6 del polígon 4, camí de Cova Catalina del terme municipal d'Algueña (Alacant).  
  
Tramitació administrativa  
El 19 de febrer de 2018, l'Ajuntament d'Algueña (òrgan substantiu) va remetre un ofici en el qual sol·licitava al Servei d'Avaluació d'Impacte Ambiental (òrgan ambiental) la tramitació de l'avaluació d'impacte ambiental d'una planta trituradora de residus petris (residus no perillosos). Es va adjuntar a l'ofici la documentació següent: l'estudi d'impacte ambiental, el projecte de llicència ambiental, el certificat de compatibilitat urbanística, la sol·licitud d'inici i una còpia de l'expedient municipal que principalment consta del tràmit d'informació pública, que es va dur a terme mitjançant la inserció de l'anunci corresponent en el BOP núm. 180, de data 19 de setembre de 2017, en el tauler d'anuncis i en la pàgina web de l'ajuntament, amb la presentació d'una al·legació per part de l'Ajuntament del Pinós, en relació amb l'ocupació de 6.875 m² de superfície en la forest d'utilitat pública (propietat de l'ajuntament) sense l'autorització preceptiva de l'Ajuntament del Pinós. La documentació tècnica indica que les parcel·les cadastrals que conformen la superfície de la planta corresponen a les parcel·les 138 i 139 del polígon 3, parcel·les 1, 2 i 6 del polígon 4, del terme municipal d'Algueña, i una part de la parcel·la 230 del terme municipal del Pinós, amb una superfície d'ocupació en aquest terme municipal de 6.875 m². Posteriorment, amb la nova documentació remesa (l'annex de l'estudi d'impacte ambiental), no es preveu la ubicació de la planta en el terme municipal del Pinós sinó en el terme municipal d'Algueña.  
  
El 15 d'octubre de 2018, l'òrgan ambiental realitza consultes a les administracions públiques afectades d'acord amb el que s'estableix en l'article 46.1 de la Llei 21/2013, de 9 de desembre, d'avaluació ambiental. Es consulta el Servei Territorial d'Indústria i Energia d'Alacant, i se sol·licita informació sobre la concessió que el promotor disposa per a la utilització com a matèria primera el material petri, segons el que s'indica en la documentació presentada i si el volum del material per valorar és conforme a l'autorització de l'activitat minera de la Cantera Alpi, SL, i del seu pla de restauració corresponent.  
  
El 31 de gener de 2019, el Servei Territorial d'Indústria i Energia d'Alacant (secció de mines), remet un informe en el qual comunica que Aridur Hormigones, SL, no disposa de cap concessió en el sentit que li dona la Llei de mines a aquesta terminologia, per a l'activitat que actualment desenvolupa. I indica que consta en el Servei Territorial un establiment de benefici de recursos miners dels previstos en la Llei de mines vigent autoritzat a la mercantil esmentada per a desenvolupar aquesta activitat. I exposant que l'activitat de la planta quant al volum de material processat no entra en col·lisió amb els plans de restauració que s'estan tramitant en el Servei Territorial.  
Així mateix, informa que el volum de material que alimenta la planta procedeix de diferents activitats mineres de Monte Coto, entre aquestes la de titularitat de Canteras Alpi, SL. L'activitat desenvolupada per aquesta contribueix a la minimització dels efectes d'aquestes activitats mineres perquè evita o minora l'ocupació superficial i la magnitud de les àrees destinades als runars.  
El 7 de març de 2023, l'òrgan substantiu remet un ofici sobre la planta trituradora de residus petris de la qual s'està tramitant la llicència ambiental i adjunta dos annexos a l'estudi d'impacte ambiental i una sol·licitud d'avaluació d'impacte ambiental simplificada del promotor.  
  
Atés que l'ajuntament ha sotmés l'expedient a informació pública i aporta el resultat del tràmit i l'informe municipal, i en nom de la simplificació i reducció de càrregues administratives, s'incorpora la documentació esmentada a aquest expedient als efectes establits en l'article 46 de la Llei 21/2013. La informació continguda en l'expedient aporta elements de judici suficients per a continuar el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'annex III d'aquesta llei.  
  
Característiques del projecte  
Aridur Hormigones, SL explota una instal·lació existent i en funcionament en el terme municipal d'Algueña, que confronta amb el terme municipal del Pinós. La planta de valorització de residus de marbre (residus no perillosos), que són rebutjats per defectes observats durant el procés de tallada dels fronts de pedrera, té una superfície de 10.481 m² i consisteix en la trituració de les restes pètries de marbre calcari (matèria primera) del runar que la mercantil Canteras Alpi, SL té pròxima a la instal·lació, per a l'obtenció de graves i arenes.  
  
Amb data 13 de gener de 2016, el tècnic municipal de l'Ajuntament d'Algueña emet un certificat de compatibilitat urbanística, en què indica que les parcel·les situades en el terme municipal d'Algueña, estan dins del sòl no urbanitzable de protecció minera definit en les normes subsidiàries de planejament municipal i les modificacions d'aquestes, i certifica que queda acreditada degudament la compatibilitat urbanística del projecte (planta trituradora de residus petris), amb el planejament urbanístic municipal. Informa que l'activitat sol·licitada és conforme i per tant compatible amb el planejament anteriorment esmentat i amb la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (vigent en el moment de la tramitació de l'expedient).  
L'annex a l'estudi d'impacte ambiental remés exposa que l'activitat es desenvolupa en el terme municipal d'Algueña, on se situen els mitjans de producció i en el terme municipal del Pinós se situen els runars de les pedreres de l'explotació minera de marbre de Monte Coto del Pinós, aquests runars són els que subministren a la instal·lació la matèria primera.  
En el procés de valorització de la planta s'admet el residu no perillós amb codi LER 010102 (residus de l'extracció de minerals no metàl·lics), que prové del marbre rebutjat per defectes, que és posteriorment triturat i classificat segons la granulometria mitjançant mitjans mecànics.  
El procés productiu de la instal·lació consisteix principalment en la trituració de grans blocs de marbre rebutjats pels seus defectes de fissures, mitjançant una matxucadora de mandíbula, seguida del garbellat dels fragments mitjançant l'estenedora de graveta per a obtindre graves de grandària 4/6, 5/11 i 11/22. A més, s'utilitzen molins per a produir arenes de 0/2 i 0/4 a partir dels fragments més xicotets.  
El procés s'inicia amb la utilització d'una retroexcavadora per a realitzar el picat de blocs de marbre rebutjats d'uns 3 m³, en tres parts que són introduïts en la tremuja de recepció de la matxucadora de mandíbula que s'encarrega de triturar i reduir la grandària de les pedres, i convertir-les en pedres de forma esfèrica amb un diàmetre aproximat de 40 cm. Posteriorment, aquests fragments són transportats mitjançant cintes a l'estenedora de graveta, on es realitza el garbellat i se separen les partícules de major grandària. Finalment, les partícules seleccionades se sotmeten al procés de molta en el molí, i es generen graves i arenes. El producte resultant de la valorització són les graves de diferent grandària que s'emmagatzemen en la planta a l'aire lliure i les arenes que són emmagatzemades en sitges estanques. La capacitat productiva de la instal·lació és de 700 t/dia.  
La documentació remesa exposa que el promotor disposa d'una planta de formigó i en valorar aquest tipus de residu s'obté una grava de marbre que millora les característiques del formigó. La resta dels productes obtinguts i no emprats en la planta de formigó es comercialitzen per a altres plantes de formigó o productes per al sector de la construcció.  
La maquinària prevista per al procés productiu de la planta de valorització és la següent: matxucadora, estenedora de graveta, molí, alimentador, cintes transportadores, sedàs, compressor i grup electrogen. La instal·lació disposa d'una caseta de control de superfície 90 m², en la qual es localitza l'oficina, el menjador, el magatzem, els lavabos i els vestidors. També disposa d'una zona per a l'emmagatzematge de residus perillosos i no perillosos, taller de reparacions, depòsit de gasoil i bàscula de pesatge.  
Ubicació del projecte  
Es tracta d'una planta fixa de trituració d'àrids (planta de valorització) situada al municipi d'Algueña, que es localitza a la comarca de Vinalopó Mitjà, a l'interior centre de la província d'Alacant. L'activitat de valorització es desenvolupa en sòl no urbanitzable de protecció minera, denominat així en les normes subsidiàries vigents de planejament municipal.  
En el límit dels termes municipals del Pinós i Algueña, es localitza Monte Coto o el Coto del Pinós que constitueix l'àmbit on es troba una de les majors explotacions mineres de roques ornamentals, roca calcària marmòria coneguda com a marbre crema ivori, circumstància que ha portat a la concentració d'explotacions mineres en aquest àmbit i al desenvolupament d'una important indústria d'elaboració de la pedra natural en els municipis pròxims. Monte Coto representa el 85 % de la producció de pedra natural d'Alacant, amb més del 60 % del total nacional, la qual cosa suposa que Monte Coto concentre més de la meitat de l'exportació espanyola de marbre i pedra calcària ornamental.  
  
Les parcel·les on se situa l'activitat tenen l'accés des del camí de cova Catalina, situades en una zona plana i allunyada de nuclis de població.  
Després de consultar el visor cartogràfic, s'observa que la planta de valorització no afecta espais naturals protegits, ni espais de la Xarxa Natura 2000, limita amb la forest gestionada per la Generalitat del terme municipal del Pinós, forest d'utilitat pública núm. AL049, denominada Coto i annexos. La part sud de les parcel·les 1, 2 i 6 del polígon 4 del terme municipal d'Algueña està afectada per terreny forestal estratègic, sense afectar l'emplaçament de la planta de valorització. D'acord amb la cartografia del PATRICOVA, s'observa que la superfície ocupada per la planta de valorització no està afectada per risc d'inundació, però sí que està afectada per perillositat geomorfològica una xicoteta part de la zona sud de les parcel·les 2 i 6 del polígon 4, allunyada de la zona de producció.  
Característiques de l'impacte potencial  
L'estudi d'impacte ambiental preveu una anàlisi d'alternatives i justifica la viabilitat de la ubicació triada per estar més prop de la zona d'extracció d'àrids per a minimitzar l'impacte ambiental a causa del transport de material. Fonamentalment, s'ha triat aquesta localització per a l'eliminació de runars de pedreres. Així mateix, es considera que en la planta de trituració d'àrids, situada pràcticament al peu d'una explotació minera, l'impacte afegit és mínim i localitzat, i actua com una mesura correctora de la pedrera.  
S'identifiquen els impactes produïts en la fase d'explotació com: emissió de sorolls, generació de residus, emissió de material pulverulent, presència de maquinària, increment de vehicles de transport (trànsit pesant propi de l'activitat minera), etc.  
Els principals focus emissors de material pulverulent són els produïts per la descàrrega/càrrega de material petri a la platja de descàrrega, tractament en el molí triturador i circulació de vehicles. La documentació ambiental aportada preveu mesures preventives i correctores per a evitar o minimitzar els impactes derivats de la dispersió de material pulverulent a l'atmosfera, que són:  
Les cintes transportadores disposen de protecció específica, de crestallera en tot el seu recorregut per a minimitzar l'emissió de partícules pulverulentes.  
Es disposa de filtres de mànegues i captadors de pols per a evitar els núvols de material pulverulent que provoca el triturat d'àrids.  
Es disposa d'una xarxa d'aspersors que s'utilitzen en els apilaments a l'aire lliure i zones de possible producció de pols. Els materials que s'humitegen són de tipus inert.  
Es limitarà la velocitat de circulació dels vehicles per la planta a 15 km/h.  
En el cas de forts vents, es recomana no realitzar operacions de moviments de càrrega i descàrrega de materials per valorar o per transportar.  
Així mateix, s'ha previst la construcció d'una tanca perimetral arbustiva per a evitar o minimitzar l'impacte visual, l'acció del vent i impedir que la pols produïda a l'interior de l'activitat afecte les parcel·les confrontants.  
La planta trituradora de residus petris de marbre calcari està inclosa en el catàleg d'activitats potencialment contaminadores de l'atmosfera recollida en l'annex del Reial decret 100/2011, de 28 de gener, i l'activitat es classificaria en el grup B amb el codi 96242587 (Emmagatzematge o operacions de manipulació com ara barreja, separació, classificació, transport o reducció de grandària de residus no metàl·lics o de residus metàl·lics pulverulents, amb capacitat de manipulació d'aquests materials >= 500 t/dia, o >= 10 t/dia en el cas de residus perillosos).  
  
Les zones de pas, trituració i de transferència estan compostes per soleres compactades. Hi ha una plataforma de formigó en la planta en la qual s'emmagatzemen els residus que no siguen de tipus àrid, perquè posteriorment els retire un gestor autoritzat i un contenidor estanc per a l'emmagatzematge dels residus que genere l'activitat. L'annex a l'estudi d'impacte ambiental indica que la mercantil disposa d'un contracte amb un gestor autoritzat per a la retirada dels residus perillosos generats en la instal·lació (absorbents, olis hidràulics, olis minerals, filtres d'oli i bateries).  
Respecte a l'emmagatzematge de combustible, es disposa d'un depòsit homologat de 10.000 litres de gasoil, que alimenta el grup electrogen, per a la planta de valorització, ja que no es disposa d'energia elèctrica de la xarxa.  
El subministrament d'aigua prové d'un depòsit de 12 m³ de capacitat, que serà proveït periòdicament mitjançant camions cisterna, per a la zona de lavabos i la xarxa d'aspersors (mesura correctora de la producció de pols en les zones de treball), atesa la ubicació allunyada de zones residencials.  
Les aigües sanitàries residuals s'emmagatzemen en un depòsit estanc que serà retirat per un gestor autoritzat.  
La instal·lació es localitza en una zona relativament plana i les pluvials discorren pels pendents dels camins existents en les explotacions de les pedreres i el vessant del runar.  
El programa de vigilància ambiental estableix bàsicament en la fase de funcionament els controls següents: control dels nivells de soroll en els límits de la parcel·la, control dels nivells de pols en els voltants de la planta, control que no es produïsca degradació del sòl en les zones de treball o zones afectades pel projecte.  
  
Consideracions jurídiques  
El projecte constitueix un supòsit d'avaluació d'impacte ambiental simplificada, segons el que s'estableix en l'article 7.2.a de la Llei 21/2013, de 9 de desembre, d'avaluació ambiental, en concordança amb l'epígraf 9.b del seu annex II.  
L'expedient ha seguit el tràmit d'avaluació d'impacte ambiental simplificada establit en la secció 2a, capítol II del títol II de la Llei 21/2013, de 9 de desembre, d'avaluació ambiental.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que exercisc, resolc:  
  
  
Primer  
Estimar que el projecte d'una planta trituradora de residus petris, promogut per Aridur Hormigones, SL, situada a les parcel·les 138 i 139 del polígon 3 i parcel·les 1, 2 i 6 del polígon 4, camí de Cova Catalina, del terme municipal d'Algueña (Alacant), sense perjudici de l'obtenció prèvia de les autoritzacions sectorials que siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les disposicions del projecte, de l'estudi d'impacte ambiental i als termes d'aquest informe, en particular:  
1. De conformitat amb la normativa en matèria de residus, les instal·lacions fixes on s'hagen de realitzar operacions de tractament de residus estan subjectes a l'autorització prèvia de l'òrgan competent en la matèria.  
2. Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la inclusió no comporte la modificació substancial del projecte avaluat i no responga a supòsits en els quals, d'acord amb la legislació sectorial vigent, s'exigisca la tramitació d'un procediment d'avaluació ambiental.  
3. Sent que la instal·lació disposa de taller de reparacions, està totalment prohibit realitzar qualsevol tipus d'abocament no autoritzat directament a llits d'aigua o al sòl i, en particular, els produïts pels canvis d'oli, combustibles i manteniment de la maquinària, que hauran de ser gestionats pel taller o per un gestor de residus autoritzat degudament d'acord amb el que s'estableix en la normativa de residus.  
  
4. L'activitat es considera potencialment contaminadora de l'atmosfera, de conformitat amb la Llei 34/2007, de 15 de novembre, per estar inclosa en el Catàleg d'activitats potencialment contaminadores de l'atmosfera (annex IV de la llei esmentada, actualitzat pel Reial decret 100/2011, de 28 de gener). La construcció, el muntatge, l'explotació, el trasllat o la modificació substancial, el cessament o la clausura de l'activitat estan subjectes al règim d'autorització o notificació regulat en l'article 13 de la Llei 34/2007.  
5. Atesa la localització de la planta de tractament, pròxima a terreny forestal estratègic o la seua zona d'influència, haurà de tindre's en compte l'aplicació del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals que s'han d'observar en l'execució de les obres i els treballs que es desenvolupen en terreny forestal o en els seus voltants.  
6. El subministrament d'aigua es realitzarà des d'un origen emparat per un dret a l'ús privatiu de les aigües. D'acord amb l'article 52 del text refós de la Llei d'aigües, el dret a l'ús privatiu de les aigües s'adquireix per disposició legal (art. 54) o per concessió administrativa.  
  
7. Almenys cada 5 anys el titular haurà de dur a terme un control de les emissions acústiques i dels nivells de recepció en l'entorn mitjançant la realització d'auditories acústiques. Haurà de realitzar aquest control amb l'activitat en funcionament, una ECMCA, i fer constar els resultats en un llibre de control que estarà a la disposició de les administracions competents. En cas de superar els nivells sonors permesos per la llei, s'hauran d'aplicar les mesures correctores pertinents, i efectuar a continuació nova auditoria acústica per a comprovar-ne l'eficàcia.  
  
  
Segon  
De conformitat amb el que s'estableix en l'article 47 de la Llei 21/2013, de 9 de desembre:   
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà de produir els efectes que li són propis si, una vegada publicat en el Diari Oficial de la Generalitat Valenciana, no s'autoritza el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
  
C. Contra l'informe d'impacte ambiental no es pot presentar cap recurs sense perjudici dels que, si escau, siguen procedents en via administrativa o judicial enfront de l'acte d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o de denegar el projecte, en els termes establits en l'article 48 de la Llei 21/2103, de 9 de desembre.  
  
València, 7 de juny de 2023.- El director general de Qualitat i Educació Ambiental: Joan Piquer Huerga.»